Source: https://nasodiscu.si/o-sodstvu
Timestamp: 2018-11-21 11:55:51+00:00

Document:
Nekaj osnovnih informacij in zanimivosti o slovenskem sodnem sistemu.
V Sloveniji je oblast razdeljena na 3 veje, ki zagotavljajo delovanje države in z ustaljenimi mehanizmi nadzorujejo druga drugo. Glavni namen te ureditve je zagotovitev medsebojne neodvisnosti, medsebojnega ravnovesja ter onemogočanje zlorab.
Osnovna naloga Državnega zbora je sprejemanje zakonov. Državni svet lahko izglasuje veto na sprejet zakon.
Vlada in predsednik republike
Preko ministrstev in drugih organov skrbijo za izvrševanje osnovnih nalog države (varnost, izobraževanje, zdravstvo itd.). Vlada je glavni predlagatelj zakonov (ki jih sprejema Državni zbor).
Sodišča splošne pristojnosti ter specializirana sodišča (za delovne, socialne in upravne spore), ki na podlagi veljavnih predpisov odločajo o pravicah in obveznostih ter obtožbah.
Sodstvo na kratko
Med glavne vrednote, zapisane v Ustavi, se v prvi vrsti uvrščata enakost pred zakonom ter spoštovanje človekovih pravic in temeljnih svoboščin. Sodstvo kot neodvisna veja oblasti z nepristranskim in neodvisnim sojenjem pripomore h krepitvi vladavine prava in pravne države ter varstva pravic in svoboščin, ki jih zagotavljajo Ustava ter drugi predpisi.
Enakost pred zakonom pomeni, da so bistveno enake situacije obravnavane na enak način s poudarkom na vsebini in ne dobesedni interpretaciji zakonov.
Poslanstvo slovenskega sodstva
Po ustavni ureditvi je slovensko sodstvo neodvisna veja oblasti, ki ji je zaupano nepristransko in neodvisno sojenje brez nepotrebnega odlašanja s ciljem krepitve vladavine prava in pravne države ter varstva pravic in svoboščin, ki jih zagotavljajo Ustava, splošno veljavna načela mednarodnega prava, mednarodne pogodbe in zakonodaja Republike Slovenije.
Za izpolnjevanje svojega poslanstva slovensko sodstvo sprejema neodvisnost in nepristranskost, odgovornost, integriteto in poštenost, sojenje v optimalnem in predvidljivem času ter zagotavljanje kakovostne storitve za stranke v sodnih postopkih kot temeljne vrednote svojega dela.
Vizija slovenskega sodstva sloni na osnovnih premisah slovenskega sodstva, pri katerih vztraja in si neprestano prizadeva za njihovo izboljšanje: zagotavljanje poštenega, predvidljivega, pravočasnega in stroškovno učinkovitega postopka ter kakovostne storitve in enakega dostopa za vse stranke v postopk; krepitev odnosov z laično in strokovno javnostjo ter drugima dvema vejama oblasti ob upoštevanju neodvisnosti in nepristranskosti; organizacija poslovnega procesa, ki v čim večji meri razbremenjuje sodnika nesodniških in rutinskih opravil; vzpodbujanje vsakega posameznika, zaposlenega na sodišču, k sodelovanju, usposabljanju in uporabi informacijskih tehnologij; utrditev občutka skupne pripadnosti, spoštovanja in zaupanja laične in strokovne javnosti ter vzpodbujanje mirnega reševanja sporov so temeljne premise slovenskega sodstva.
Upravljavska načela
Z namenom zagotavljanja uspešnega in učinkovitega poslovanja slovensko sodstvo ravna v skladu z naslednjimi upravljavskimi načeli:
Vsaka zadeva je v najkrajšem času deležna individualne pozornosti.
Individualna pozornost je sorazmerna s pomenom in zahtevnostjo zadeve.
Vsako opravilo se izvaja na najnižji možni ravni kompetenc.
Odločitve izkazujejo postopkovno pravičnost.
Sodniki nadzirajo in upravljajo tek sodnega postopka.
Naj bo pravici zadoščeno.
Kako je organizirano
Sodni sistem v Sloveniji je sestavljen iz sodišč, ki se razlikujejo glede na pristojnosti - to je vsebin, o katerih lahko odločajo.
Okrajna sodišča so prvostopenjska sodišča, ki so pristojna za nižje vrednosti sporov oziroma kazniva dejanja, za katera je zagrožena kazen zapora do treh let. Okrajna sodišča vodijo tudi zemljiško knjigo in odločajo v izvršilnih postopkih. V Sloveniji je 44 okrajnih sodišč.
Okrožna sodišča so prvostopenjska sodišča, ki pa so načeloma pristojna za višje vrednosti sporov oziroma kazniva dejanja, za katera je zagrožena kazen zapora nad tri leta. Okrožna sodišča vodijo tudi sodni register, odločajo v postopkih zaradi insolventnosti, gospodarskih sporih, družinskih zadevah, o pravicah intelektualne lastnine ipd. V Sloveniji je 11 okrožnih sodišč.
Višja sodišča rešujejo pritožbe zoper odločbe prvostopenjskih sodišč. Poleg odločanja o pritožbah zoper odločbe okrajnih in okrožnih sodišč z njihovega območja, odločajo tudi o morebitnih sporih o pristojnosti med temi sodišči.
Vrhovno sodiščeje najvišje sodišče v državi. Rešuje izredna pravna sredstva v civilnih, kazenskih, gospodarskih, upravnih ter delovnih in socialnih zadevah. V veliki večini zadev, za katere je pristojno, je sodišče tretje stopnje, kar pomeni, da obravnava predvsem tako imenovana izredna pravna sredstva. Poleg vsebinskega odločanja v sodnih postopkih Vrhovno sodišče odloča tudi v sporih o pristojnosti med nižjimi sodišči ter o prenosu pristojnosti na drugo sodišče v posameznih primerih ter skrbi za evidenco sodne prakse. Opravlja tudi druge naloge, ki pa so vezane na širše delovanje slovenskih sodišč: dodeljevanje kadrov, priprava proračuna za sodišča, informatizacija sodišč, mednarodna poročanja in podobno.
Specializirana sodišča delujejo na področju delovnega in socialnega ter upravnega prava. Delovno sodišče odloča v individualnih in kolektivnih delovnih sporih. Socialno sodišče presoja v socialnih sporih in preverja pravilnosti odločitev in dejanj pristojnih organov o pravicah, obveznostih in pravnih koristih na področju socialne varnosti. Upravno sodišče zagotavlja sodno varstvo glede izdanih upravnih aktov ter ima status višjega sodišča.
Ustavno sodišče in Računsko sodišče kljub imenu ne spadata v sistem rednega sodstva.
Naloga Ustavnega sodišča je predvsem presojanje ustavnosti, državljani pa se lahko nanj obrnejo tudi v primerih, ko so jim bile kršene človekove pravice in temeljne svoboščine, pa tega niso uspeli uveljaviti pred sodišči. Naloga Računskega sodišča pa je nadzorovati pravilnost finančnega poslovanja državnih organov in drugih institucij.
Glavne funkcije in naloge sodišč
Sodišče je edini državni organ, ki sme odločati o pravicah in dolžnostih strank. To nalogo mu lahko naložijo stranke ali državni organ (npr. tožba za plačilo odškodnine,, obtožnica državnega tožilstva in podobno). Izjemoma lahko začne postopek sodišče sámo, po uradni dolžnosti.
Da sodišča lahko upravljajo svojo funkcijo, skrbijo sodniki in sodno osebje:
Sodnik – v funkcijo imenovani državni funkcionarji, ki lahko odločajo kot sodniki posamezniki ali v senatu ter odločajo o zakonsko opredeljenih pravicah in obveznostih
Strokovni sodelavec – pravnik z opravljenim pravniškim državnim izpitom, ki pomaga sodniku in opravlja pravna dela
Sodniški pomočnik – strokovnjak z višjo/visoko izobrazbo, ki je zadolžen za pravna in druga dela
Vpisničar – skrbi za vpis zadev, urejanje spisov, pripravo dopisov, dokumentov in potrdil
Zapisnikar – piše na narokih, izdeluje prepise zvočnih posnetkov z narokov in drugo
Administrativno osebje – zaposleni v Uradu predsednika, poslovni administratorji, računovodstvo, kadrovska služba, IT.
Poleg sodnikov, sodnega osebja in zaposlenih na sodiščih v sodnih postopkih sodelujejo tudi drugi udeleženci:
Odvetnik – poklicni pooblaščenec, ki v sodnih postopkih zastopa svojo stranko oz. zagovarja obdolženca ter jim pomaga z nasveti.
Državni tožilec – zastopa kazensko obtožbo ter vlaga izredna pravna sredstva.
Zakoniti zastopnik – nastopa »namesto« strank v primerih, ko to določa zakon. Najbolj značilni so starši kot zastopniki mladoletnih otrok ali npr. člani uprave kot zastopniki gospodarskih družb.
Državni odvetnik (bivši državni pravobranilec) – državni organ, ki zastopa državo oziroma druge državne organe, tako kot bi odvetnik svoje »zasebne« stranke.
Konec 2017 je bilo na vseh slovenskih sodiščih cca. 3.200 zaposlenih ter 890 sodnikov.
Kako postati sodnik? Najprej je potreben študij prava po 2. stopnji bolonjskega sistema, sledi pripravništvo, pravniški državni izpit, nove delovne izkušnje ter končno izvolitev v sodniško funkcijo. Za sodnika je potrebna starost 30 let in izpolnjevanje ostalih, zakonsko določenih pogojev. O kandidatih za sodnike odloča Sodni svet, ki izmed vseh kandidatov izbere kandidata, ki ga predlaga v izvolitev Državnemu zboru. Po izvolitvi sodnik priseže v Državnem zboru ter nato nastopi funkcijo.
Po Ustavi RS ni mogoče nikogar, ki sodeluje pri sojenju, klicati na odgovornost za mnenje, ki ga je dal pri odločanju v sodišču. Po drugi strani pa so sodišča oz. zaposleni odgovorni za svoje napake (ali namerna dejanja) enako kot vsi drugi zaposleni, pri čemer lahko oškodovanec terja povračilo škode. Zoper sodnike se lahko vodi tudi poseben disciplinski postopek pred Sodnim svetom, posledice katerega so lahko prenehanje funkcije, premestitev na drugo sodišče ali znižanje plače.
Na sodišču teče mnogo aktivnosti, v nadaljevanju je predstavljenih nekaj najpogostejših postopkov, ki potekajo na sodiščih.
V zapuščinskem postopku sodišče ugotovi, kdo so pokojnikovi dediči, katero premoženje sestavlja njegovo zapuščino in katere dele zapuščine prejmejo dediči in druge osebe.
V izvršbi sodišče pomaga upniku izterjati terjatve od dolžnika.
Družinske zadeve – ločitev
V primeru razveze zakonske zveze oziroma ločitve sodišče odloči o delitvi premoženja, varstvu in vzgoji otrok, njihovem preživljanju in stikih.
Sodišče vodi te postopke (npr. stečaj nad pravno osebo, osebni stečaj, prisilna poravnava) s ciljem, da se vsaj delno poravnajo dolgovi dolžnikov, ki jih sicer niso sposobni plačati, ali izvede prestrukturiranje dolžnika, ki mu bo omogočilo nadaljnje poslovanje.
V socialnem sporu se zagotavlja sodno varstvo proti odločitvam in dejanjem državnih organov in nosilcev javnih pooblastil o pravicah, obveznostih in pravnih koristih fizičnih, pravnih in pod določenimi pogoji tudi drugih oseb s področja socialne varnosti.
Glavna naloga sodišč je neodvisno in nepristransko sojenje brez nepotrebnega odlašanja.
Pomembno pa je tudi, kako obravnava stranke da ima stranka možnost biti slišana, da je obravnavana nevtralno in s spoštovanjem ter da ima občutek zaupanja v sodišče.

References: sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 

Sodišče 
 sodišče 
 sodišče 
 sodišče 
 sodišče 
 sodišče 

Sodišče